Viranomaiset määräsivät lopetettavaksi viime syksynä Hollolassa kiireellisesti 310 sikaa. Eläimet olivat huonosti ruokittuja ja hoidettuja. Syyttäjä katsoo, että kyse on törkeästä eläinsuojelurikoksesta.

Päijät-Hämeen käräjäoikeudessa syyttäjä vaatii sikalan omistajalle ehdollista vankeutta törkeästä eläinsuojelurikoksesta. Viranomaisten tarkastuksessa tilalla viime syyskuun ja lokakuun välisenä aikana oli sikoja kaikkiaan 335.

Eläimet olivat syytteen mukaan puutteellisesti ruokittuja ja suurelta osin laihoja sekä heikkokuntoisia. Tämän takia 310 sikaa jouduttiin kiireellisenä toimenpiteenä heti lopettamaan.

Loput eläimet määrättiin toimitettavaksi teurastamoon parin päivän sisällä.

Eläinsuojan karsinat olivat epäkuntoisia ja vaarallisia. Ilmastointi oli ollut pois päältä ja porsaille sikalan lämpötila oli ollut liian matala.

Syyttäjän mukaan rikoksen kohteena oli huomattavan suuri määrä eläimiä, ja siksi rikos on myös kokonaisuutena törkeä.

Syytetty kiisti syytteen suurelta osin. Syyttäjä vaatii vastaajalle viiden vuoden mittaista eläintenpitokieltoa.

Käräjäoikeus antaa jutussa kansliatuomion 13. huhtikuuta.